onsdag 02 okt 13

DTU er i år placeret som nummer 117 på en ranking over verdens bedste universiteter.



DTU er rykket 32 pladser op på Times Higher Education (THE) World University Rankings liste for 2013-2014. Det markerer endnu et skridt op ad rangstigen, da DTU i 2012 var nummer 149 og i 2011 nummer 178.

I rankingen måles universiteterne på fem kategorier, der omfatter undervisning, citationer, forskning, andelen af internationale studerende, medarbejdere og forskningsprojekter – og endelig innovation. I forhold til 2012-2013 rankingen går DTU frem på kategorierne: undervisning, citationer og innovation.

DTU’s rektor Anders Bjarklev udtaler:

”Det er utrolig glædeligt at DTU er gået frem på THE-rankingen. At det så samtidig er et billede, der gentager sig, når vi ser på andre rankings, giver mig al mulig grund til at være stolt over de mange medarbejdere, der hver dag er med til at sørge for, at vi har en stærk international profil og som gennem mange år har lagt stor vægt på innovationsområdet.”

Læs mere om Times Higher Education World University Rankings.

Læs mere om rankings af DTU.